পাকিস্তানে কর্মরত ভারতীয় কূটনীতিকরা যাতে তাঁদের সন্তানদের সে দেশের স্কুলে না পাঠান, সেজন্য নির্দেশিকা পাঠাল বিদেশমন্ত্রক। নরেন্দ্র মোদী সরকারের তরফে আজ পাকিস্তানে ভারতের কূটনৈতিক মিশনকে ‘নো স্কুল গোয়িং মিশন’ হিসাবে চিহ্নিত করা হয়েছে। 
‘ইন্টারন্যাশনাল স্কুল অফ ইসলামাবাদে’ ভারতীয় হাইকমিশনের আধিকারিক এবং কর্মীদের ৫০ জন সন্তান পড়াশোনা করে। এখন সেখানে গরমের ছুটি চলছে। বিদেশমন্ত্রকের তরফে সংশ্লিষ্ট কর্মী ও আধিকারিকদের নির্দেশ দেওয়া হয়েছে, অগস্টে স্কুল খোলার পর তারা যেন আর সন্তানদের সেখানে না পাঠান।
বিদেশমন্ত্রকের মুখপাত্র বিকাশ স্বরূপ আজ বলেন, ‘‘ইসলামাবাবাদে ভারতীয় হাইকমিশনে কর্মরতদের বলা হয়েছে, পরবর্তী নির্দেশ না পাওয়া পর্যন্ত তাঁদের ছেলেমেয়েদের অন্য দেশে পড়াশানার ব্যবস্থা করতে।’’ কিন্তু কেন এমন নির্দেশ? বিকাশের মন্তব্য, ‘‘বিভিন্ন দেশের পরিস্থিতি পর্যালোচনা করে কর্মরত কূটনীতিকদের আমরা প্রায়ই বিভিন্ন নির্দেশ দিয়ে থাকি।’’
কেন্দ্রের একটি সূত্র জানাচ্ছে, কাশ্মীর উপত্যকায় সাম্প্রতিক অশান্তিতে ইসলামাবাদের ‘ভূমিকা’র কারণেই এই সিদ্ধান্ত। পাশাপাশি, পাকিস্তানের নিরাপত্তা পরিস্থিতি নিয়ে নয়াদিল্লির উদ্বেগও অন্যতম কারণ বলে মনে করা হচ্ছে। স্বয়ং পাক প্রধানমন্ত্রী নওয়াজ শরিফ জম্মু ও কাশ্মীরে ভারতীয় সেনার গুলিতে হিজবুল মুজাহিদিন জঙ্গি বুরহান ওয়ানির মৃত্যুতে শোক প্রকাশ করেছিলেন। পাকিস্তানে সরকারিভাবে পালিত হয়েছে ‘কালা দিবস’ও।
এরই মধ্যে কাশ্মীরে সাম্প্রতিক সংঘর্ষে আহতদের চিকিৎসার জন্য ভারতে ৩০ জনের চিকিৎসক দল পাঠাতে চেয়েছে ২৬/১১ সন্ত্রাসের মূল চক্রী হাফিজ সঈদের সংগঠন জামাত-উদ-দাওয়া। ওই সংগঠনের নেতা আহমেদ নাদিম বলেছে, ‘‘আমাদের মুসলিম মেডিক্যাল মিশনের ৩০ জন চিকিৎসক এবং স্বাস্থ্যকর্মীর একটি দল মঙ্গলবার ভিসার জন্য আবেদন জানাবেন। তাঁরা কাশ্মীরে গিয়ে আহতদের চিকিৎসা করতে চান।’’ ভিসা না পেলে তাঁরা পথে নামবেন বলেও জানিয়েছেন চিকিৎসক জাফর ইকবাল চৌধুরী। 
সংসদে আজ কাশ্মীর পরিস্থিতির প্রসঙ্গ ওঠে। কংগ্রেস সাংসদ অধীর চৌধুরী কেন্দ্রকে কটাক্ষ করে বলেন, ‘‘নওয়াজ শরিফ এবং হাফিজ সঈদ এখন ভাই-ভাই হয়ে ভারতের বিরুদ্ধে যুদ্ধের ডাক দিচ্ছেন আর প্রধানমন্ত্রী নরেন্দ্র মোদী চুপ করে বসে আছেন!’’ 
কাশ্মীরের বিভিন্ন এলাকায় আজও কার্ফু জারি ছিল। সৈয়দ আলি শাহ গিলানি, মিরওয়াইজ ওমর ফারুক-সহ হুরিয়ত নেতারা আজ ‘অনন্তনাগ যাত্রা’র চেষ্টা করলে তাঁদের গ্রেফতার করা হয়।